春晚書懷
作者：王之道
朝代：宋

paragraphs: 十年萍梗三到吳，走俗未暇觀西湖。
是行信步至湖上，水光山色開天壺。
游人雜遝半羅綺，一徑不憚穿雲紆。
歸來神思頓清發，詩中寫出錢塘圖。
張侯妙語何所似，青玉爲案黄金鋪。
要當聨轡事幽討，邂逅得句相招呼。
東坡已死不可作，因君對景還嗟吁。
水仙配食竟莫舉，但見舊隠環菰蒲。
山間有寺過三百，終期徧走參能儒。
還家兒輩若問我，庶免不知空囁嚅。